Diari Oficial de la Generalitat Valenciana


Sumari del DOGV 8271, del 11-04-2018 (2018/2621)

RESOLUCIÓ de 2 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 68/14-AIA Alacant.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8271

Data del DOGV
:   11-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2621


Data del document
:   02-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alacant
    * impacte ambiental

RESOLUCIÓ de 2 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 68/14-AIA Alacant. [2018/2621]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 68/14-AIA Alacant.  
  
  
«Declaració d'impacte ambiental  
Expedient: 68/6639-YDL.  
Títol: Ampliació de l'activitat consistent en la implantació d'un centre autoritzat de tractament de vehicles al final de la seua vida útil (centre CAT).  
Promotor: Reciclajes Ayariz, SL.  
Òrgan substantiu: Ajuntament d'Alacant (A03-2013000005) i Servei de Gestió de Residus.  
Localització: Polígon industrial núm. 8, c/ La Lucrecia, 18, Alacant.  
  
  
Descripció del projecte.  
Reciclajes Ayariz, SL, compta amb llicència ambiental per a desenvolupar l'activitat de recuperació i eliminació de ferralla i metalls no ferris, al municipi d'Alacant (expedient de llicència ambiental A03-2011000002). El projecte va ser sotmés a avaluació d'impacte ambiental (expedient 61/6619-LOC).  
En l'actualitat, pretén ampliar l'activitat, a fi de donar tractament a vehicles al final de la seua vida útil (d'ara en avant, VFU), i, per tant, tramita davant de l'Ajuntament la llicència ambiental, d'acord amb la Llei 2/2006, de 5 de maig.  
El promotor disposa per a l'exercici de l'activitat d'una nau industrial d'uns 1.000 m² en una parcel·la de 14.415 m² que alberga altres naus industrials agrupades, situada en el polígon industrial núm. 8, c/ La Lucrecia, 18. El polígon compta amb subministrament d'aigua potable, electricitat i xarxa de sanejament.  
Està previst destinar la meitat de la superfície interior de la nau a la recuperació i eliminació de ferralla i metalls no ferris i l'altra meitat a la descontaminació de VFU. En aquesta última zona s'instal·larà la recepció i arreplega temporal dels VFU, la zona de descontaminació, la d'emmagatzematge dels residus perillosos generats i l'emmagatzematge dels VFU descontaminats. La capacitat estimada és de 15 vehicles emmagatzemats simultàniament.  
Es disposarà de la maquinària necessària per a l'exercici de l'activitat: unitat per a recuperació de fluids, embut amb safata antigoteig, unitat d'aspiració per a fluids, elevador hidràulic, màquina d'extracció i la resta d'estris i ferramentes.  
  
Tramitació administrativa  
Amb data 22 de maig de 2014, ha tingut entrada l'expedient per a avaluació d'impacte del projecte d'ampliació d'activitat per a centre de tractament de vehicles al final de la seua vida útil promogut per Reciclajes Ayariz, SL, en el terme municipal d'Alacant, remés per l'Ajuntament a fi d'obtindre la declaració d'impacte ambiental del projecte, al qual s'adjunta:  
- Projecte de sol·licitud de llicència ambiental, de setembre de 2013.  
- Estudi d'impacte ambiental de setembre de 2013.  
- Certificat d'informació pública, per mitjà de notificació a veïns (26.09.2013) i anunci en el BOP (28.02.2014), sense que s'hagen rebut al·legacions.  
- Certificat de compatibilitat urbanística de l'activitat, que es localitza en sòl urbà industrial.  
Com a antecedent a l'esmentat expedient, es va emetre declaració d'impacte ambiental mitjançant una resolució de la Direcció General d'Avaluació Ambiental i Territorial de data 6 de novembre de 2012, per a l'activitat de recuperació i eliminació de ferralla i metalls no ferris, a sol·licitud del mateix promotor en la mateixa ubicació (61/1124-POU).  
  
  
Afeccions legals  
La gestió de residus queda regulada per la normativa en la matèria, en particular, en la Llei 22/2011, de 28 de juliol, en la Llei 20/1986, de 14 de maig, i en la Llei 10/2000, de 12 de desembre, així com el seu desplegament reglamentari. Entre altres, el Reial decret 1383/2002, de 20 de desembre, regula la gestió dels VFU. El Reial decret 106/2008, d'1 de febrer, regula la gestió dels residus de piles i acumuladors.  
El Reial decret 9/2005, de 14 de gener, en el seu annex I, enumera les activitats potencialment contaminants del sòl, entre les quals es troba el comerç a l'engròs de ferralla i productes de rebuig.  
El soroll generat per les activitats queda regulat per la Llei 7/2002, de 9 de desembre i el Decret 266/2004, de 9 de desembre.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que s'aplique.  
  
Consideracions ambientals  
La planta de gestió de residus de Reciclajes Ayariz, SL, s'ubica en polígon industrial, en el sector nord-est delimitat per l'encreuament de la A-7 i la A-31, al sud-oest del nucli urbà d'Alacant. Es tracta d'un àmbit antropitzat, en el qual no es detecten espais o elements naturals que puguen veure's afectats. L'ús principal de l'entorn és l'industrial, donada la proximitat al port d'Alacant i la resta d'infraestructures de transport (carreteres i ferrocarril). Les zones d'ús residencial es troben situades a més de 1,5 km.  
L'activitat s'exercirà íntegrament en l'interior de la nau industrial, que està construïda per mitjà de tancaments de formigó prefabricat i disposa de solera impermeable de formigó dotada d'una arqueta cega per a l'arreplegada de substàncies tòxiques per decantació i separador de greixos en cas d'abocament. No es disposa de maquinària que puga transmetre soroll a l'exterior, excepte els carretons. Es preveu fer-ne un adequat manteniment per a evitar la transmissió de sorolls. Tenint en compte l'aïllament proporcionat pels tancaments, s'estima el compliment dels nivells sonors establits en la normativa. Es disposaran contenidors i depòsits per a l'emmagatzematge temporal dels elements retirats del vehicle: bateries, components amb contaminants perillosos, filtres, envasos contaminats, combustibles, etc. Els depòsits se situaran sobre una cubeta d'arreplega de vessaments amb capacitat suficient. Els vehicles descontaminats s'envien a desballestament. Les aigües residuals generades seran les dels lavabos, i l'activitat no genera efluents.  
  
S'exposa l'adopció d'un conjunt de bones pràctiques de funcionament, encaminades a evitar vessaments, el confinament d'aquests en cas d'accident, i mitjans per a la seua arreplegada (material absorbent); la inspecció regular de les instal·lacions; el transport dels residus en vehicles tancats.  
L'activitat se situa en un àmbit industrial i no hi ha elements naturals en l'entorn que puguen veure's afectats de forma significativa per l'ampliació de l'activitat. La principal diferència entre la situació actual i la derivada de l'ampliació de l'objecte de l'activitat és la gestió de residus perillosos (VFU) amb risc de fugues i requisits tècnics més complexos. Es dedueix de la documentació presentada que s'han previst els mitjans adequats per a dur a terme l'activitat i evitar els impactes potencials associats, en especial, el risc de contaminació del sòl o de les aigües.  
  
Consideracions jurídiques  
El projecte s'ha sotmés al procediment d'avaluació d'impacte ambiental, d'acord amb l'apartat 6.c.1 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article cinqué de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial, la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'apliquen, l'ampliació de l'activitat exercida per Reciclajes Ayariz, SL, per a tractament de vehicles al final de la seua vida útil en la nau situada en el polígon industrial núm. 8, carrer La Lucrecia, 18, del terme municipal d'Alacant, sempre que es faça amb les previsions del projecte, l'estudi d'impacte ambiental i la resta de documentació que hi ha en l'expedient i es complisquen les condicions establides en l'apartat segon.  
  
  
Segon  
A més de les condicions establides en la declaració d'impacte ambiental emesa per resolució de la Direcció General d'Avaluació Ambiental i Territorial de data 6 de novembre de 2012, s'estableixen les següents:  
  
1. Per al desenvolupament d'operacions de tractament de residus, la instal·lació ha de disposar de la preceptiva autorització de l'òrgan competent en residus, d'acord amb l'article 27 de la Llei 22/2011, del 28 de juliol.  
2. Els residus admesos en l'activitat seran els relacionats en la part expositiva d'aquesta resolució i de l'esmentada Resolució de 6 de novembre de 2012, o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
3. El projecte preveu la descontaminació de vehicles al final de la seua vida útil, regulada pel Reial decret 1383/2002, de 20 de desembre, per la qual cosa s'hauran d'adoptar els requisits tècnics establits en el seu annex I.  
4. Respecte a les bateries retirades dels vehicles, han d'emmagatzemar-se en llocs impermeabilitzats, a cobert o en contenidors adequats, d'acord amb els requisits establits en l'annex III del Reial decret 106/2008, d'1 de febrer, a l'efecte de evitar abocaments al clavegueram. S'entregaran a empreses autoritzades per que en faça la gestió.  
  
Tercer  
Notificar a les persones interessades que, contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 11 de juliol de 2014.- El director general d'Avaluació Ambiental i Territorial: Juan Giner Corell.»  
  
València, 2 de març de 2018.- El director general de Medi Natural i d'Avaluació Ambiental: Antoni Marzo i Pastor.